Kommissionens forordning (EF) nr. 1508/2001

af 24. juli 2001

om handelsnormer for spiseløg og om ændring af forordning (EØF) nr. 2213/83

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager(1), senest ændret ved Kommissionens forordning (EF) nr. 911/2001(2), særlig artikel 2, stk. 2, og

ud fra følgende betragtninger:

(1) Spiseløg står i bilag I til forordning (EF) nr. 2200/96 blandt de produkter, som der skal fastsættes normer for. Kommissionens forordning (EØF) nr. 2213/83 af 28. juli 1983 om fastsættelse af kvalitetsnormer for spiseløg og cikoriesalat(3), senest ændret ved forordning (EF) nr. 2390/97(4), er blevet ændret adskillige gange, så den ikke længere er juridisk overskuelig.

(2) Af klarhedshensyn bør bestemmelserne for spiseløg udskilles fra bestemmelserne for de øvrige produkter, der henhører under forordning (EØF) nr. 2213/83. Det er derfor nødvendigt at omarbejde de nævnte bestemmelser og lade bilag I til forordning (EØF) nr. 2213/83 udgå. For at opnå gennemsigtighed på verdensmarkedet bør der tages hensyn til den norm for spiseløg, som er anbefalet af arbejdsgruppen vedrørende normer for letfordærvelige produkter og kvalitetsforbedring under De Forenede Nationers Økonomiske Kommission for Europa (FN/ECE).

(3) Formålet med disse normer er at fjerne produkter af utilfredsstillende kvalitet fra markedet, at tilpasse produktionen til forbrugernes krav og lette handelsforbindelserne på grundlag af loyal konkurrence og dermed bidrage til at gøre produktionen mere rentabel.

(4) Normerne gælder for alle handelsled. Transport over en længere afstand, oplagring af en vis varighed eller de forskellige behandlinger, produkterne underkastes, kan medføre en række forandringer på grund af produkternes biologiske udvikling eller deres mere eller mindre letfordærvelige karakter. Der bør tages hensyn til disse forandringer, når normerne anvendes i handelsleddene efter forsendelsesleddet.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Friske Frugter og Grøntsager -

UDSTEDT FØLGENDE FORORDNING:

Artikel 1

Handelsnormerne for spiseløg henhørende under KN-kode 0703 10 19 er fastsat i bilaget.

Normerne gælder for alle handelsled på de betingelser, der er fastsat i forordning (EF) nr. 2200/96.

Dog kan produkterne i de handelsled, som følger efter forsendelsen, i forhold til normernes krav udvise en lettere forringet friskhedstilstand og fasthed og mindre forandringer på grund af deres udvikling eller mere eller mindre letfordærvelige karakter.

Artikel 2

I forordning (EØF) nr. 2213/83 foretages følgende ændringer:

1) I titlen udgår "spiseløg og".

2) Artikel 1, stk. 1, affattes således: "1. Handelsnormerne for cikoriesalat (julesalat) henhørende under KN-kode 0705 21 00 er fastsat i bilaget."

3) Bilag I udgår.

4) Bilag II ændres til "Bilag".

Artikel 3

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Den anvendes fra den 1. januar 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 24. juli 2001.

På Kommissionens vegne

Franz Fischler

Medlem af Kommissionen

(1) EFT L 297 af 21.11.1996, s. 1.

(2) EFT L 129 af 11.5.2001, s. 3.

(3) EFT L 213 af 4.8.1983, s. 13.

(4) EFT L 330 af 2.12.1997, s. 12.

BILAG

NORMER FOR SPISELØG

I. DEFINITION

Normerne gælder for spiseløg af sorter (cultivarer) af arten Allium cepa L., der er bestemt til levering i frisk tilstand til forbrugerne; de omfatter ikke grønne løg med intakte, friske blade (herunder forårsløg) eller spiseløg til industriel forarbejdning.

II. BESTEMMELSER VEDRØRENDE KVALITET

Normerne fastsætter de kvalitetskrav, som spiseløg skal opfylde efter klargøring og emballering.

A. Mindstekrav

Generelt for klasserne gælder under hensyn til tolerancer og særlige bestemmelser for de enkelte klasser, at løgene skal være:

- hele

- sunde; produkter, der er angrebet af råd eller er forringet i en sådan grad, at de er uegnede til konsum, udelukkes

- rene, praktisk taget fri for synlige fremmedlegemer

- fri for frostskader

- tilstrækkeligt tørre til den fastsatte anvendelse (på løg til oplagring skal mindst de to yderste skæl og stænglen være fuldstændigt tørre)

- fri for hule og træede stængler

- praktisk taget fri for skadegørere

- praktisk taget fri for skader forårsaget af skadegørere

- fri for unormal ydre fugtighed

- fri for fremmed lugt og/eller smag.

Endvidere skal stænglen være vredet eller skåret af med et rent snit og må ikke være længere end 6 cm (dette gælder dog ikke for løg i fletninger).

Spiseløgenes udvikling og tilstand skal være således, at de kan:

- tåle transport og håndtering, og

- ankomme til bestemmelsesstedet i tilfredsstillende stand.

B. Klasseinddeling

Spiseløg inddeles i følgende to klasser:

i) Klasse I

Løg i denne klasse skal være af god kvalitet. De skal have sortens kendetegn.

Løgene skal være:

- faste

- uden spirer (fri for udvendigt synlige spirer)

- fri for opsvulmninger, der skyldes unormal vækst

- praktisk taget fri for trævlerødder. For løg, som er høstet før fuldstændig afmodning, er trævlerødder dog tilladt.

Følgende fejl kan dog tillades, hvis de ikke forringer helhedsindtrykket, kvaliteten, holdbarheden eller præsentationen i emballagen:

- en lettere fejl ved formen

- lettere farvefejl

- mindre pletter, som på ingen måde påvirker den inderste pergamentagtige hinde, som beskytter kødet, forudsat at disse pletter ikke dækker over 1/5 af løgets overflade

- overfladiske ridser i de yderste skæl og delvis mangel af disse, forudsat at kødet er beskyttet.

ii) Klasse II

Denne klasse indbefatter løg, der ikke kan placeres i klasse I, men som opfylder ovennævnte mindstekrav. De skal være rimeligt faste.

Følgende fejl kan accepteres, hvis løgene bibeholder deres væsentlige kendetegn med hensyn til kvalitet, holdbarhed og præsentation:

- fejl ved formen

- farvefejl

- begyndende udvendigt synlig spiring (dog højst 10 % efter antal eller vægt i den enkelte pakning)

- spor af mekaniske skader

- lette mærker efter skadedyrs- eller sygdomsangreb

- små helede sprækker

- helede overfladiske stødpletter, der ikke forringer holdbarheden

- trævlerødder

- pletter, som på ingen måde påvirker den inderste pergamentagtige hinde, som beskytter kødet, forudsat at disse pletter ikke dækker over halvdelen af løgets overflade

- ridser i de yderste skæl og delvis mangel af disse for højst 1/3 af løgets overflades vedkommende, forudsat at kødet ikke beskadiges.

III. BESTEMMELSER VEDRØRENDE STØRRELSESSORTERING

Størrelsen bestemmes efter den største diameter i tværsnit. Forskellen i diameter mellem det mindste og det største løg må i samme pakning ikke overstige:

- 5 mm, når det mindste løgs diameter er 10 mm og derover, men under 20 mm. Forskellen kan dog være 10 mm for løg, hvis diameter er 15 mm og derover, men under 25 mm

- 15 mm, når det mindste løgs diameter er 20 mm og derover, men under 40 mm

- 20 mm, når det mindste løgs diameter er 40 mm og derover, men under 70 mm

- 30 mm, når det mindste løgs diameter er 70 mm eller derover.

Mindstediameteren er fastsat til 10 mm.

IV. BESTEMMELSER VEDRØRENDE TOLERANCER

Følgende tolerancer for kvalitet og størrelse er tilladt for produkter, der ikke opfylder kravene til den angivne klasse, i hver pakning (eller i hvert parti for produkter i løs afladning).

A. Kvalitetstolerancer

i) Klasse I

10 % efter antal eller vægt af løg, der ikke opfylder kravene til klassen, men som opfylder kravene til klasse II eller undtagelsesvis falder inden for tolerancerne for denne klasse.

ii) Klasse II

10 % efter antal eller vægt af løg, der hverken opfylder kravene til klassen eller mindstekravene, dog bortset fra produkter, der er angrebet af råd eller udviser andre forringelser, som gør dem uegnede til konsum.

B. Størrelsestolerancer

For alle klasser: 10 % efter antal eller vægt af løg, der ikke har den angivne størrelse, men som har en diameter, der er højst 20 % mindre eller større end denne.

V. BESTEMMELSER VEDRØRENDE PRÆSENTATION

A. Ensartethed

Indholdet af hver pakning (eller af hvert parti for produkter i løs afladning) skal være ensartet og må kun bestå af løg af samme oprindelse, sort, kvalitet og størrelse.

Den synlige del af indholdet af hver pakning (eller af hvert parti for produkter i løs afladning) skal være repræsentativ for hele pakningens eller partiets indhold.

B. Emballering

Spiseløg skal emballeres, således at produktet sikres passende beskyttelse.

Materialerne, der anvendes indvendigt i pakningen, skal være nye, rene og af en kvalitet, der ikke kan fremkalde ydre eller indre forringelser af produkterne. Anvendelse af materialer, herunder papir eller klistermærker med handelsmæssige oplysninger, er tilladt, hvis påtrykningen eller mærkningen foretages med sværte eller lim, der er giftfri.

Pakningerne skal være fri for ethvert fremmedlegeme.

C. Præsentation

Spiseløg kan præsenteres

- lagvis

- løst i emballagen (også i bokspaller)

- løst i transportmidlet

- i fletninger:

enten bestemt efter antallet af løg; i så fald skal fletningerne mindst bestå af seks løg (med fuldstændigt udtørrede stængler)

eller bestemt efter nettovægt.

Ved præsentation i fletninger, skal løgfletningerne opfylde kravet om ensartethed i samme pakning (antal løg eller nettovægt).

VI. BESTEMMELSER VEDRØRENDE MÆRKNING

Hver pakning skal udelukkende ved præsentation i emballage på samme side være forsynet med følgende oplysninger, anført med bogstaver, som er let læselige, ikke kan udviskes og er synlige udefra.

For løg, der sendes i løs afladning (læsset direkte på transportmidlet) skal disse oplysninger stå på følgeseddel, som er opsat på et synligt sted inden i transportmidlet.

A. Identifikation

Pakker og/eller afsender: navn og adresser eller et af en officiel myndighed udstedt eller anerkendt mærke. Anvendes der en kode (mærke), skal angivelsen "pakker og/eller afsender" (eller tilsvarende forkortelser) dog anføres i nærheden af koden (mærket).

B. Produktets art

"Spiseløg", hvis indholdet ikke er synligt udefra.

C. Produktets oprindelse

Oprindelsesland og eventuelt produktionsområde eller national, regional eller lokal betegnelse.

D. Handelsmæssige oplysninger

- klasse

- størrelse udtrykt ved mindste og største diameter

- nettovægt.

E. Officielt kontrolmærke (valgfrit)